**13. САСТАНАК КОНФЕРЕНЦИЈЕ ПАРЛАМЕНТАРНИХ ОДБОРА ЗА ЕВРОПСКЕ ИНТЕГРАЦИЈЕ/ПИТАЊА ЗЕМАЉА УЧЕСНИЦА У ПРОЦЕСУ СТАБИЛИЗАЦИЈЕ И ПРИДРУЖИВАЊА ЈУГОИСТОЧНЕ ЕВРОПЕ - КОСАП**

**25-26. фебруар 2018.**

**Скопље**

**ЗАЈЕДНИЧКА ИЗЈАВА**

 13. Састанак Конференције парламентарних одбора за европске интеграције/питања земаља учесница у Процесу стабилизације и придруживања Југоисточне Европе - КОСАП је одржан у Скопљу 25 - 26. фебруара 2018. године у Скупштини Републике Македоније.

На Састанку су учествовали чланови парламентарних одбора за европске интеграције/послове из Албаније, Босне и Херцеговине, Македоније, Црне Горе и Србије.

Чланови Одбора за европске интеграције Велике народне скупштине Републике Турске и Парламента Косова присуствовали су Састанку као посматрачи.

Председник Одбора за европске послове и контролу европских фондова Парламента Бугарске, представници Европског парламента, представници невладиних организација и представници дипломатског кора су учествовали на Састанку као специјални гости.

У циљу редовне размене мишљења о питањима која се односе на Процес стабилизације и придруживања (ПСП), као и на процес проширења ЕУ, у погледу нове веродостојне перспективе за унапређење проширења ЕУ на Западни Балкан коју је представила Европска комисија, чланови КОСАП-а су на 13. Стастанку Конференције:

1. Поздравили приоритете бугарског председавања Савету ЕУ у првој половини 2018. године у вези са европском перспективом и повезаношћу Западног Балкана, као и Самит шефова држава и влада који је посвећен Западном Балкану, а који ће се одржати у мају. У том контексту, они су позитивно оценили обновљену подршку ЕУ будућности региона као саставном делу ЕУ, у односу на састанакм Европског Савета у Солуну 2003. године;
2. Истакли своје потпуно слагање са оценама изнетим у Веродостојној перспективи проширења за Западни Балкан и појачано ангажовање ЕУ на Западном Балкану и подржали политику проширења као дугорочни и стратешки концепт у Европи и региону који ће допринети заједничким користима, у смислу мира, безбедности и просперитета у Европи. Позитивно оценили нови приступ Стратегије као документа који предвиђа обавезе не само за земље кандидате, већ и за ЕУ, тј. даје процесу проширења двострани карактер. Истовремено, изразили су задовољство Мапом пута Европске Комисије за уједињенију, снажнију и демократскију Унију до 2025. године, засновану на постојећим споразумима, као и унапређеном ефикасношћу процеса доношења одлука у оквиру ЕУ тиме што се проширио делокруг процеса гласања квалификованом већином који се сада примењује и на питања спољне политике и унутрашњег тржишта;
3. Позитивно оценили повећање финансијске подршке за спровођење Стратегије, која ће у 2018. години износити једну милијарду евра као подршка процесу трансформације друштава земаља Западног Балкана, као и Инвестициони оквир за Западни Балкан у оквиру кога ће се Инструмент за претприступну помоћ - ИПА постепено повећавати до 2020. године и имаће кључну улогу у привлачењу страних инвестиција у регион;
4. Поздравили иницијативу Европске комисије за јачање владавине права проширењем постојећих преговарачких докумената и акционих планова за све земље Западног Балкана. Сложили су се да ове политике треба усагласити са стандардима ЕУ кроз унапређење процене спроведених реформи и слањем нових саветодавних мисија у све земље;
5. Подржали иницијативу Европске комисије да појача ангажованост у области безбедности и миграција повећањем сарадње у борби против организованог криминала, против тероризма и насилног екстремизма, као и у области безбедности граница и управљања миграцијама;
6. Позитивно оценили иницијативу Европске комисије да повећа подршку за социјално економски развој с посебним фокусом на политику запошљавања и социјалну политику;
7. Подржали иницијативу Европске комисије да повећа транспортно и енергетско повезивање региона с ЕУ, укључујући и подршку новим инвестицијама с нагласком на јачању свих димензија Енергетске уније ЕУ и ширењу Уније на Западни Балкан;
8. Нагласили значај иницијативе Европске комисије по питању Дигиталне агенде за Западни Балкан која укључује мапу пута која има за циљ да олакша смањивање трошкова роминга, подршку развоју широкопојасне мреже у региону и развој е-Управе, е-Набавке, е-Здравља и дигиталних вештина;
9. Подржали иницијативу Европске комисије да подстакне помирење и добросуседске односе, што укључује и подршку по питању транзиционе правде, несталих особа и повећане сарадње у области образовања, културе, младих и спорта;
10. Изразили пуну подршку Берлинском процесу, који је иницирала немачка канцеларка Ангела Меркел, као и самитима одржаним у Берлину, Паризу, Бечу, Трсту и предстојећем самиту у Лондону, који сви за циљ имају оживљавање политике проширења и видљиво јачање регионалне сарадње. Посебно су поздравили потписивање *Декларације о регионалној сарадњи министара спољних послова земаља Западног Балкана* у Бечу која има за циљ да решава билатерална питања и залаже се против блокирања процеса приступања суседних замаља Европској Унији. Нагласили су значај Уговора о транспортној заједници који је потписан у Трсту, потребу да се он спроведе кроз посебне развојне пројекте, као што је Коридор VIII и Коридор X, како би се унапредила транспортна инфраструктура и регионално повезивање, ојачала економија и животни стандард грађана. Поздравили су оснивање Регионалне канцеларије за сарадњу младих (*RYCO*) у Тирани, као и могућност поновног успостављања поверења међу младима и унапређења њихове узајамне сарадње на путу ка ЕУ;
11. Нагласили значај укључивања организација и удружења цивилног друштва, као и сваког грађанина на ширем нивоу, у рад парламентарних одбора за европске интеграције/питања у смислу праћења законодавства ЕУ и промовисања европских вредности;
12. Предложили веће подстицање регионалне сарадње између парламентарних одбора за европске интеграције/питања с циљем промовисања европских вредности, размене најбољих пракси у усвајању домаћих закона и њиховом усклађивању с правним тековинама ЕУ и јачања надзорне функције парламента;
13. Изразили своје очекивање да ће интеграција земаља Западног Балкана у Европску унију бити завршена до 2025. године;
14. Земље које учествују у Процесу стабилизације и придруживања су изразиле своју спремност да наставе са заједничком сарадњом и захвалиле парламенту Републике Македоније на организовању 13. КОСАП-а и изразиле пуну подршку следећем председавајућем парламенту – Скупштини Црне Горе.

 Скопље, 26. фебруар 2018.